
1. Sesiunea Convenţiei privind viitorul Europei 

 

Propunerea privind viitoarea Constituţie europeană prezentată la 28 octombrie a.c., la Bruxelles, cu ocazia sesiunii plenare a Convenţiei privind viitorul Europei, de către preşedintele acestui for, Valery Giscard d'Estaing, defineşte Uniunea Europeană ca o "uniune de state care, păstrându-şi identitatea naţională, îşi coordonează strâns politicile la nivel european şi gestionează anumite competenţe comune potrivit unui model federal".

Potrivit analiştilor, cuvântul "federal" i-a iritat pe eurosceptici, dar s-a bucurat de sprijinul Germaniei, reprezentată în Convenţie de ministrul afacerilor externe, Joschka Fischer. Acesta a marcat şi mai mult tendinţa federalistă pe care o promovează Germania, subliniind că guvernul său doreşte ca preşedintele Comisiei Europene să fie ales direct de Parlamentul European. 

Potrivit aceloraşi analişti, pactul franco-german reînnoit, la Bruxelles, de preşedintele Jacques Chirac şi cancelarul Gerhard Schroeder, va atrage o considerabilă accelerare a procesului de creare a unei Constituţii europene. Convenţia ar putea înceta să mai fie un "leneş club de dezbateri" din moment ce guvernul german a dat semnale clare că este interesat să-şi facă auzită vocea în edificarea viitoarei Europe. În afară de pactul cu Franţa, cel mai evident semnal a fost decizia Germaniei de a-l trimite ca reprezentat în Convenţie pe ministrul său de externe. În plus, cancelarul german i-a spus recent preşedintelui Comisiei Europene, Romano Prodi, că va sprijini ideea creării instituţiei Preşedintelui european care să reprezinte Europa în lume, cerând în schimb introducerea, în arhitectura instituţională, a unor mecanisme care să garanteze rolul actual al Comisiei, aşa cum cer ţările "mici", care se tem că alegerea acestui preşedinte puternic ar putea fi rezervată celor "mari". 

"Avem nevoie de un tratat constituţional pentru a marca începutul unei Europe reînnoite, deoarece acceptăm noi state membre în mijlocul nostru, o Europă în care toţi cetăţenii ar trebui să se identifice ca europeni", a declarat Valery Giscard d'Estaing în cadrul sesiunii plenare a Convenţiei. 

Redactarea finală a textului viitoarei Constituţii europene va începe în luna ianuarie 2003, dar se conturează deja unele elemente clare, şi anume: 

- personalitate juridică proprie a UE (ceea ce deschide posibilitatea de a fi reprezentată în organisme internaţionale precum ONU);

- eliminarea celor trei "piloni" clasici (piaţa internă, politica externă şi de apărare, justiţia şi afacerile interne) creându-se o structură instituţională unică;

- alegerea unui preşedinte al Consiliului European (idee susţinută de premierul britanic Tony Blair, de omologul său spaniol Jose Maria Aznar şi de preşedintele francez, Jacques Chirac);

- crearea unui Congres al Popoarelor (cameră fără putere legislativă, care ar urma să fie formată din reprezentanţi ai parlamentelor naţionale);

- cooperarea întărită (formula care permite unui grup de state să avanseze mai repede decât celelalte în anumite domenii);

- dubla cetăţenie - naţională şi europeană;

- posibilitatea retragerii unui stat din UE;

- includerea în Constituţie a Cartei europene a drepturilor fundamentale ale omului. 

Viitoarea Europă extinsă ar putea purta o denumire precum Uniunea Europeană, Comunitatea Europeană, Statele Unite ale Europei sau Europa Unită. Valery Giscard d'Estaing s-a declarat favorabil denumirii de Europa Unită. Unii oficiali britanici au respins denumirea de Statele Unite ale Europei, preferând Uniunea Europeană. 

Propunerea elaborată de Valery Giscard d'Estaing a fost în general bine primită de membrii Convenţiei. Premierul francez, Jean-Pierre Raffarin, s-a declarat favorabil unei preşedinţii europene cu o durată mai mare de şase luni. Răspunzând celor care doresc o întărire a rolului Comisiei Europene, el a subliniat că "există un triunghi instituţional în UE: Parlamentul, Consiliul şi Comisia". La rândul său, preşedintele Comisiei Europene, Romano Prodi, se opune ideii unui dublu executiv european, cu un preşedinte ales al Consiliului şi un preşedinte al Comisiei, apreciind că aceasta ar conduce la o "ineficienţă absolută".

*

Comisia Europeană este pentru revigorarea rolului său de pivot în cadrul UE, acceptând principilul responsabilităţii sale în faţa şefilor de state şi a conducerii Uniunii. "Într-o Uniune cu 25 sau 27 de membri, Comisia Europeană trebuie să aibă un rol central", a precizat un oficial european, după o dezbatere privind viitorul instituţional al UE, care a avut loc, la 27 octombrie a.c., în cadrul conducerii acestui for.

Oficialul european a adăugat că revigorarea rolului Comisiei nu poate avea loc fără acordarea unor responsabilităţi politice sporite. Aceste responsabilităţi urmează să fie exercitate în faţa Parlamentului European, care, la rândul său, va obţine dreptul de a alege preşedintele Comisiei Europene şi a Consiliului European, care reuneşte şefii de state şi guvern ai UE şi care va putea revoca conducere Comisiei.

Comisia a mai dezbătut modul în care va contribui la lucrările Convenţiei cu privire la viitorul Europei, care trebuie să prezinte o configuraţie a instituţiilor Uniunii Europene după extinderea cu zece state în 2004, apoi cu altele două în anii următori.

Pe parcursul reuniunii, conducerea Comisiei Europene a discutat despre posibilitatea de încetare a sistemului de preşedinţie prin rotaţie a Uniunii Europene (în prezent, fiecare stat membru îndeplineşte această funcţie timp de şase luni), în favoarea unui mandat mai lung pentru această funcţie, şi despre necesitatea obţinerii unor resurse financiare proprii. (Franţa, Marea Britanie şi Spania sunt în favoarea alegerii unui preşedinte al UE pe o perioadă de mai mulţi ani, variantă respinsă de statele mai mici, care se tem că vor fi înlăturate de la conducerea Uniunii).

Comisia Europeană doreşte, de asemenea, să aibă un rol mai important în politicile economice ale Uniunii şi în anumite domenii ale justiţiei sau ale afacerilor interne, cum ar fi imigrarea.

Ideea preşedintelui Convenţiei privind viitorul Europei, Valery Giscard d'Estaing, de a crea un Congres al locuitorilor Europei (Congresul Popoarelor) care să se reunească pentru anumite evenimente din cadrul Uniunii nu a suscitat entuziasmul Comisiei Europene, care a spus că noul for va duce la îngreunarea sistemului european.

Preşedintele Comisiei Europene, Romano Prodi, care dorea, încă din luna mai a.c., o creştere a rolului Comisiei Europene în activitatea UE, a precizat că, în curând, va exista un singur reprezentant al Uniunii Europene pentru probleme de politică externă, acesta urmând să reunească atribuţiile Înaltului reprezentant al UE pentru politică externă şi securitate comună (PESC), numit de "cei 15", şi pe cele ale Comisarului European pentru Relaţii Externe.

 

2. Alegerile legislative anticipate din Turcia 

 

Analiştii politici apreciau că alegerile legislative anticipate, care au avut loc la 3 noiembrie a.c., se anunţau a fi un eveniment care poate aduce mari surprize, alegatorii fiind total dezorientaţi în privinţa candidaţilor, situaţie nemaîntâlnită în istoria Turciei, ţară care are nevoie acum, mai mult ca niciodată, de stabilitate politică şi economică.

Chemaţi la urne, după 18 luni de criză economică - un milion de şomeri, deprecierea lirei turceşti cu 50% în raport cu dolarul, inflaţia în creştere - cei 40 de milioane de cetăţeni cu drept de vot trebuiau să aleagă 550 de deputaţi dintre cei 10000 de candidaţi înscrişi pe liste, aceştia reprezentând 18 partide şi formaţiuni politice. 

Alegerile legislative, prevăzute pentru aprilie 2004, au fost devansate ca urmare a instabilităţii politice generate de starea de sănătate precară a premierului Bulent Ecevit şi de disputele din cadrul coaliţiei guvernamentale. Analiştii consideră însă că aceste alegeri nu vor aduce stabilitatea necesară pentru redresarea situaţiei economice, pentru convingerea Uniunii Europene să înceapă negocierile de aderare cu Turcia, acuzată de UE că nu reuşeşte să ajungă la o înţelegere asupra viitorului statut al insulei Ciprului. 

Ultimele sondaje preelectorale prevedeau o victorie detaşată, cu cel puţin 30% din voturile exprimate, a islamiştilor din Partidul Dreptăţii şi Dezvoltării, condus de fostul primar al oraşului Istanbul, Recep Tayyip Erdogan, urmat pe locul al doilea de Partidul Republican al Poporului, care a obţinut sub 10% din voturi la precedentele alegeri. În ceea ce priveşte cele trei partide din actuala coaliţie guvernamentală, sondajele indicau faptul că acestea riscă să-şi piardă locurile în Parlament. Potrivit sistemului electoral turc, partidele care nu obţin cel puţin 10% din sufragii la nivel naţional, nu pot face parte din Parlament, voturile în favoarea lor urmând să fie redistribuite formaţiunilor celor mai bine plasate.

*

Partidul islamist moderat al Dreptăţii şi Dezvoltării (AK) a înregistrat o victorie fără precedent în cadrul alegerilor legislative anticipate, formaţiunea lui Recep Tayyip Erdogan având sarcina de a forma viitorul guvern de la Ankara. Potrivit rezultatelor finale, AK a obţinut 34,2% din sufragii, ceea ce înseamnă că îi revin în noul Parlament (unicameral) 362 de locuri din totalul de 550. 

Partidul Republican al Poporului (CHP), o formaţiune laică condusă de Deniz Baykal, s-a clasat pe locul al doilea, obţinând 19,5% din sufragii, urmând să deţină 179 de locuri în viitorul Parlament. Nouă locuri vor reveni independenţilor. 

Nici unul din celelalte 16 partide aflate pe listele electorale, inclusiv cele din coaliţia guvernamentală tripartită a premierului în exerciţiu Bulent Ecevit - Partidul Stângii Democratice (DSP), Acţiunea Naţionalistă (MHP), şi Patria-Mamă (ANAP) - nu a obţinut minimum necesar de voturi pentru a fi reprezentat în noul legislativ. 

Primul ministru turc, Bulent Ecevit, a recunoscut înfrângerea partidului său. "Nu mă aşteptam la aceasta", a spus el, făcând referire la procentul de numai 1% din voturi obţinut de DSP. El a subliniat totuşi că acest fapt nu este surprinzător, întrucât "DSP a fost confruntat cu lovituri foarte severe", o aluzie la avalanşa de demisii de deputaţi ai formaţiunii sale în această vară.

Recep Tayyip Erdogan, liderul Partidului islamist moderat al Dreptăţii şi Dezvoltării, a declarat că partidul său este pregătit "să-şi îndeplinească datoria şi să guverneze Turcia". El a subliniat că partidul său va depune eforturi pentru "accelerarea" procesului de aderare al Turciei la Uniunea Europeană şi că va pune în practică un program economic ce va facilita integrarea ei în lume. El a pus accentul asupra importanţei de a obţine "unda verde" din partea "celor 15" pentru deschiderea de negocieri de aderare a ţării sale la summit-ul european de la Copenhaga din luna decembrie.

Eliminarea marilor partide tradiţionale din Parlamentul turc este explicată de analişti ca un vot de protest din partea alegătorilor, care au dorit astfel să-i sancţioneze pe cei aflaţi până acum la putere, care şi-au dovedit incapacitatea de a gestiona o criza economică şi de a depăşi tensiunile politice.

*

Victoria în alegeri a Partidului islamist moderat al Dreptăţii şi Dezvoltării poate demonstra compatibilitatea dintre democraţie şi partidele islamiste, dar lansează şi o sfidare la adresa Uniunii Europene, a comentat, la 4 noiembrie a.c., presa internaţională. 

Subliniind "sfidarea enormă" la adresa UE reprezentată de victoria islamiştilor moderaţi, care au obţinut majoritatea absolută în Parlamentul turc, publicaţia franceză "Le Monde" afirmă că partidul islamic "are responsabilitatea de a demonstra compatibilitatea islamului cu democraţia". "Pentru ierarhia militară turcă, miza este enormă, deoarece armata va fi nevoită să îi permită liderului AK să guverneze", apreciază "Le Monde", subliniind că partidele tradiţionale au dispărut, practic, de pe scena politică turcă. "În cazul în care AK va şti cum să reconcilieze islamul cu modernitatea, lecţia va fi urmată de lumea arabă", adaugă ziarul francez. 

Cotidianul german "Financial Times Deutschland" apreciază că "Europa nu consideră că poate exista conciliere între democraţie şi islam. Dar UE ar trebui să acorde încredere angajamentelor în favoarea democraţiei şi să continue să evalueze Turcia din punct de vedere al aplicării reformelor juridice şi economice şi nu în funcţie de confesiunea religioasă a liderilor săi". 

La rândul său, cotidianul "Frankfurter Rundschau" apreciază că, în scurt timp, va deveni clar dacă AK şi-a creat o imagine de forţă politică moderată doar pentru a ajunge la putere sau dacă declaraţiile sale sunt sincere. "În nici un caz alegătorii turci nu le-au acordat un mandat pentru instituirea unei teocraţii de tip islamic. Armata turcă, garantul ordinii constituţionale de tip laic, va veghea asupra acestui aspect", conchide publicaţia germană. 

Cotidianul italian "La Stampa" apreciază că "planurile americane de război împotriva Irakului se complică, integrarea Turciei în UE devine din ce în ce mai îndepărtată, iar stabilitatea naţională şi regională se clatină". 

 

3. Criza de guvern din Israel 

 

După aproape 20 de luni de "uniune naţională", guvernul israelian condus de premierul Ariel Sharon "s-a destrămat", ca urmare a demisiei, în plină dezbatere a bugetului, a cinci miniştri aparţinând Partidului Muncii. "Deseori s-a pus întrebarea ce impact va avea căderea unui guvern israelian asupra procesului diplomatic. De data aceasta, răspunsul este simplu: nici unul. Motivul este la fel de simplu: nici pomeneală de proces diplomatic", apreciază o serie de prestigioase publicaţii ca "The Jerusalem Post", "The New York Times", "Financial Times" şi "Time".

Analiştii apreciază că în decurs de aproape doi ani de violenţe între israelieni şi palestinieni, de contraofensivă militară şi reocupare de către armata israeliană a principalelor localităţi palestiniene, economia Israelului a decăzut, cei mai săraci au rămas fără slujbă, educaţie sau speranţă. "În loc să se concentreze pe preocupările reale crescânde ale populaţiei, guvernul condus de Ariel Sharon pompează milioane de dolari în colonii".

Analiştii au apreciat că aceasta este o strategie greşită, nu numai pentru că Israelul are nevoie de resursele respective pentru a satisface alte cerinţe, ci şi pentru că nimic nu face mai dificil un viitor plan de pace în regiune decât extinderea colonizării israeliene în teritoriile palestiniene.

Cei cinci miniştrii laburişti din guvern au cerut reducerea cu aproximativ 150 de milioane de dolari a cheltuielilor bugetare destinate coloniilor. Miniştrii Benjamin Ben-Eliezer (apărare), Shimon Peres (ministrul afacerilor externe), Matal Vilnai (cultură), Dalia Itzak (industrie) şi Ephraim Sneh (transporturi) au considerat că nu au altă soluţie decât să demisioneze, provocând astfel ruptura guvernului de "uniune naţională", ce fusese format în martie 2001. "Demisia celor 5 miniştri laburişti semnifică sfârşitul guvernului de uniune naţională al premierului de dreapta Ariel Sharon", a apreciat ministrul finanţelor, Silvan Shalom. "Astăzi, uniunea naţională s-a distrus şi nimeni nu înţelege de ce", a declarat S. Shalom, în faţa Parlamentului israelian. Silvan Shalom, membru al Blocului Likud, i-a acuzat pe laburişti că au luat o decizie "strategică" părăsind guvernul fără să negocieze un compromis pe tema bugetului pentru anul 2003, deşi acest lucru ar fi fost posibil.

Politica lui Ariel Sharon a constat în a insista asupra realizării unor reforme substanţiale în cadrul Autorităţii Naţionale Palestiniene înainte de demararea oricăror negocieri. 

Analiştii politici consideră că lucrul de care au nevoie israelienii este o alternativă care să revină la strategia referitoare la două state - Israel şi Palestina. Ei apreciază că având în vedere climatul din Israel, lui Ariel Sharon îi va fi greu, dacă nu chiar imposibil, să câştige alegerile anticipate care vor avea loc, probabil, în primavara anului 2003, dacă nu va promova o altă viziune privind viitorul Israelului. 

Conştiente de măsura în care buna lor credinţă în lumea arabă este percepută prin prisma conflictului israeliano-arab, SUA şi-au trimis în ultimul timp în regiune emisari din cadrul Departamentului de Stat pentru a promova ceea ce au numit o "hartă rutieră" pentru procesul de pace: un stat palestinian, combaterea terorismului palestinian, îngheţarea colonizării evreieşti. Analiştii apreciază că "harta rutieră" are drept scop, printre altele, să ofere ceva Europei în legătură cu conflictul israeliano-palestinian, şi mai ales să atenueze criticile europenilor referitoare la iminenta campanie împotriva Irakului. Documentul serveşte, de asemenea, pentru a le demonstra arabilor că SUA dau dovadă de seriozitate în soluţionarea conflictului israeliano-palestinian în scopul de a face să nu explodeze regiunea într-un moment nepotrivit pentru armata americană.

*

Parlamentul israelian a respins, la 4 noiembrie a.c., trei moţiuni de cenzură împotriva guvernului minoritar al premierului Ariel Sharon, care a depăşit astfel primul test, după retragerea laburiştilor de la guvernare. Pentru demiterea guvernului condus de A. Sharon sunt necesare minim 61 de voturi dintr-un total de 120. 

Prima moţiune, depusă de partidul laic de centru-dreapta Shinui (reprezentat de cinci deputaţi) şi cea de-a doua, introdusă de partidul de stânga Meretz (zece deputaţi), au fost susţinute doar de 51 de deputaţi. 

Extrema dreaptă, reprezentată în Parlament de doar şapte deputaţi, s-a abţinut. Premierul israelian speră să atragă la guvernare această formaţiune, după ce miniştrii laburişti au părăsit guvernul de uniune naţională. 

Ariel Sharon i-a propus fostului premier Benjamin Netanyahu să preia portofoliul afacerilor externe. Acesta a acceptat, cu condiţia să fie organizate alegeri anticipate. Premierul israelian a criticat această propunere în faţa deputaţilor din Blocul Likud, afirmând că organizarea de alegeri anticipate ar fi o soluţie iresponsabilă. Cu toate acestea, după o întrevedere cu preşedintele Israelului, premierul israelian, Ariel Sharon a declarat că va anunţa organizarea de alegeri anticipate la data de 4 februarie 2003.

Pe de altă parte, premierul a reiterat faptul că doreşte să menţină neschimbat programul guvernamental încheiat cu laburiştii în martie 2001, în ciuda retragerii acestora. "Direcţiile şi politica partidului nu se vor schimba, iar schimbările strategice adoptate faţă de Statele Unite vor fi respectate", a asigurat el, făcând referire la negocierile cu extrema dreaptă. "Bugetul nu va fi nici el modificat", a afirmat A. Sharon, care a invitat partidele de acord cu aceste condiţii să se alăture la guvernării. "Voi continua să lucrez pentru un guvern de uniune naţională, deoarece ţara are nevoie de el", a subliniat A. Sharon. 

*

Blocul Likud, condus de actualul premier israelian, Ariel Sharon, ar fi marele învingător al unor eventuale alegeri anticipate, potrivit rezultatelor unui sondaj, publicate de cotidianul "Yediot Aharonot". Astfel, Blocul Likud ar obţine 29 de mandate în Knesset, cu zece mai mult decât cele deţinute în prezent, în timp Partidului Muncii i-ar reveni 21 de locuri, cu patru mai puţine decât are în legislatura actuală. 

Rezultatele prezentate sunt, totuşi, contradictorii, dat fiind că 63% dintre persoanele consultate s-au declarat împotriva sumelor alocate coloniştilor în proiectul de buget pentru anul 2003. Pe de altă parte, sondajul relevă că, privitor la alegerile interne din Partidul Muncii, actualul lider al acestei formaţiuni ar urma să obţină 22% din voturi, faţă de 34% cu cât este creditat primarul oraşului Haifa, Amram Mitzna. În favoarea deputatului Haim Ramon s-au declarat 27% dintre persoanele intervievate. În ceea ce priveşte preşedinţia Blocului Likud, Ariel Sharon a primit adeziunea a 50% dintre persoanele chestionate, rivalul său Benjamin Netanyahu fiind creditat cu 38% din voturi.

4. Raportul organizaţiei Amnesty International privind Rusia 

 

"Tortura, violurile sau dispariţiile sunt fapte cotidiene, în Rusia, ţară fără o adevărată justiţie, în ciuda legilor existente", apreciază organizaţia Amnesty International, într-un raport publicat la 29 octombrie a.c., la câteva zile după încheierea crizei ostaticilor de la Moscova.

Publicarea acestui raport coincide cu lansarea, în Rusia, a unei campanii intitulate "Dreptate pentru toţi", şi, potrivit unui comunicat al organizaţiei pentru apărarea drepturilor omului, "acesta vizează să sublinieze discrepanţele dintre protecţia teoretică a drepturilor fundamentale şi realitate". 

În raportul intitulat "Rusia, o ţară fără o veritabilă justiţie", se precizează că "autorităţile publice trebuie să arate clar membrilor instituţiilor care aplică legile şi forţelor de securitate că trebuie să respecte drepturile omului în orice circumstanţe şi că toţi cei care nu vor respecta acest principiu trebuie să răspundă în faţa unui tribunal. Suntem departe de acest obiectiv într-o ţară în care tortura şi maltratările sunt frecvent utilizate de responsabilii cu aplicarea legii, chiar şi împotriva femeilor".

"Aproape un milion de bărbaţi, femei şi copii sunt încarceraţi în Rusia", potrivit raportului Amnesty International. "Dintre aceştia, aproape 200.000 aşteaptă să fie judecaţi. Majoritatea persoanelor aflate în arest provizoriu trăiesc în condiţii care reprezintă o pedeapsă sau un tratament crud, inuman şi degradant. (…) Femeile şi copiii nu scapă de aceste tratamente. Femeile arestate de poliţie sunt frecvent torturate şi, în special, violate, iar copiii sunt adeseori privaţi de garanţiile cele mai elementare. Minorii sunt frecvent privaţi de libertate, timp de luni de zile, chiar ani, aşteptând să fie judecaţi". Ministerul rus al Justiţiei a recunoscut arestarea unui număr de peste 17.000 de minori.

Minorităţile etnice, în special cecenii, sunt considerate, de către forţele de securitate, ca fiind "terorişti, traficanţi de droguri, sau, în general, criminali", subliniază Amnesty International, care menţionează, de asemenea, şi încălcări ale drepturilor omului în Cecenia. "Forţele ruse, altfel demne de respect în domeniul informaţiilor, sunt responsabile de «dispariţii», execuţii extrajudiciare, violuri şi alte acte de tortură, în Cecenia", apreciază organizaţia internaţională.

Amnesty International face referire, pe de altă parte, şi la încălcări ale drepturilor omului de către forţele cecene. De exemplu, "acestea nu fac nimic pentru protejarea populaţiei civile, atunci când acţionează în zonele urbane".

În raport se recomandă autorităţilor ruse să dea dovadă de o "reală voinţă politică pentru promovarea şi respectarea drepturilor fundamentale", Amnesty International lansând, de asemenea, un apel către comunitatea internaţională, pentru a condamna "încălcările drepturilor omului, comise de către forţele ruse şi cecene, în această regiune". 

*

Primul congres mondial cecen a adoptat în unanimitate, la 29 octombrie a.c., la Copenhaga, o rezoluţie care condamnă luarea de ostatici de la Moscova şi "toate formele de terorism", lansând un apel la adresa preşedintelui rus Vladimir Putin pentru "încetarea războiului şi iniţierea de negocieri de pace cu Cecenia".

Prin intermediul unei scrisori adresate preşedintelui rus, participanţii, printre care şi membri ai diasporei cecene, i-au cerut acestuia "să înceteze imediat războiul din Cecenia, deoarece nu există altă alternativă decât dialogul politic şi pacea negociată". "De ce doriţi să cuceriţi prin forţă un popor care nu vrea să fie cucerit", este întrebarea care figurează în scrisoare, subliniindu-se totodată că "soluţia forţei militare nu va învinge vreodată şi că este necesară iniţierea unor negocieri şi stoparea suferinţelor cecenilor, dar şi ale ruşilor şi ale altor locuitori din regiune".

Rusia a exercitat presiuni asupra guvernului danez, care prezidează Uniunea Europeană, pentru anularea acestui congres, care, potrivit liderilor ruşi, "reuneşte simpatizanţi ai teroriştilor". Guvernul danez a refuzat să interzică această manifestare în numele principiului libertăţii de reuniune şi exprimare.

 

5. Campania mediatică a Statelor Unite ale Americii pentru refacerea imaginii în lumea musulmană 

 

Statele Unite au lansat, de la 1 noiembrie a.c., o amplă campanie mediatică, pentru a încerca să-şi refacă imaginea în lumea musulmană, degradată din cauza slabei cunoaşteri şi înţelegeri a societăţii americane şi a valorilor acesteia.

"Campania, care beneficiază de un buget de 15 milioane de dolari, va fi constituită dintr-o serie de minidocumentare ce vor fi difuzate de diferite posturi de televiziune. Aceste scurte montaje video vor prezenta modul de viaţă al musulmanilor din Statele Unite şi libertatea de practicare a cultului de care se bucură aceştia, fapt deseori ignorat de coreligionarii lor din întreaga lume", a declarat Richard Boucher, purtător de cuvânt al Departamentului de Stat care se află la originea acestei iniţiative. "Documentarele, cu o durată de circa două minute fiecare, prezintă cetăţeni americani de origine musulmană cum ar fi Faruk Mohammad, lucrător la serviciului de ambulanţă din New York, sau Rawia Ismail, profesor în Ohio. Imaginile au început să fie difuzate în Indonezia, cea mai populată dintre ţările musulmane, şi vor fi transmise, în curând, de televiziunile panarabe", a afirmat purtătorul de cuvânt al Departamentului de Stat, care a adăugat că "această campanie se va desfăşura în perioada Ramadanului, luna pe care musulmanii o dedică postului". R. Boucher nu a făcut publică lista statelor în care se va derula campania mediatică, afirmând că deciziile de a cumpăra spaţii de emisie ale posturilor de televiziune din lumea musulmană vor fi luate treptat, în funcţie de impactul primelor difuzări.

Campania face parte dintr-o vastă operaţiune de diplomaţie publică declanşată după atentatele din 11 septembrie 2001, care i-au determinat pe responsabilii americani să-şi pună întrebări referitoare la sentimentele ostile pe care Statele Unite le inspiră în lumea arabo-musulmană. Guvernul american a ajuns la concluzia că imaginea negativă a Statelor Unite se datorează unei slabe cunoaşteri a societăţii americane, deseori considerată materialistă şi ostilă islamului.

Potrivit analiştilor, această interpretare este criticată chiar în Statele Unite, deoarece se trece sub tăcere faptul că imaginea degradată a ţării se datorează, în mare măsură, politicii americane proisraeliene şi discursului de promovare a unui război împotriva Irakului. Din cauza problemelor de percepţie a imaginii Statelor Unite în lumea musulmană, preşedintele George W. Bush a renunţat la folosirea cuvîntului "cruciadă" în legătură cu lupta antiteroristă. De asemenea, după 11 septembrie 2001 acesta şi-a multiplicat gesturile de simpatie faţă de comunitatea musulmană americană. Cu toate acestea, o serie de personalităţi americane ultraconservatoare au relansat polemicile în lumea arabă, calificând Islamul drept o religie "războinică" şi pe profetul Mahomed drept un "terorist".

 

6. Rezultatele ultimului sondaj european - Eurobarometru

 

Potrivit datelor finale ale Eurobarometrului 57, dat recent publicitaţii, "cetăţenii statelor membre UE se declară de acord cu extinderea forului comunitar dar se tem că ea va face mai dificilă luarea unor decizii comune şi că va implica cheltuieli foarte mari". 

Sondajul, realizat pe un eşantion de circa 16000 de persoane din toate cele 15 ţări membre UE, relevă că 50% dintre subiecţii intervievaţi sunt de acord cu extinderea, iar 30% se declară împotrivă, în timp ce 65% consideră că o Uniune cu mai multe state membre va face mai dificilă luarea unor decizii comune. Majoritatea persoanelor chestionate au apreciat, de asemenea, că introducerea în circulaţie a monedei unice europene reprezintă un succes. 

Principalele concluzii ale sondajului se referă la atitudinea cetăţenilor faţă de extinderea Uniunii şi faţă de introducerea în circulaţie a euro. Sondajul evaluează, de asemenea, atitudinea şi informarea publicului despre Convenţia privind viitorul Europei şi priorităţile forului comunitar.

Introducerea în circulaţie a monedei unice europene a fost apreciată drept un succes de către majoritatea celor intervievaţi (52%) în ţările membre ale zonei euro. În ţările care au ales să nu facă parte încă din Uniunea Economică şi Monetară s-a constatat că popularitatea cea mai scăzută a euro se înregistrează în Marea Britanie, unde 47% dintre cei intervievaţi au apreciat că moneda unică nu reprezintă un fapt pozitiv. Populaţia din celelalte două ţări europene care nu au adoptat moneda unică, Danemarca şi Suedia, tinde însă către o atitudine pozitivă faţă de înlocuirea monedelor naţionale cu euro (47% pro-euro în Danemarca şi 42% în Suedia).

Cea mai mare susţinere a monedei europene s-a înregistrat în Luxemburg, urmat de Italia, Belgia şi Spania, ţări care alături de Grecia, Irlanda şi Olanda se află peste media europeană în ceea ce priveşte susţinerea euro.

Referitor la fostele monede naţionale, sondajul arată că cei mai ataşaţi de acestea sunt grecii, italienii, finlandezii şi francezii, în timp ce spaniolii, germanii, luxemburghezii şi irlandezii sunt cel mai puţin nostalgici.

Sondajul relevă, de asemenea, că jumătate dintre subiecţii chestionaţi în ţările UE (50%) susţin extinderea. Puţin mai mult de jumătate dintre persoanele intervievate cred că extinderea va garanta pacea şi securitatea în Europa (53%) şi, pe de altă parte, va spori importanţa Uniunii Europene în lume (63%).

Numai unul din cinci europeni (21%) se consideră însă bine informaţi despre extindere. Peste jumătate dintre cei intervievaţi (51%) s-au declarat îngrijoraţi în legătură cu costurile extinderii, iar 49% cred că ţările lor vor avea de pierdut din punct de vedere al ajutoarelor comunitare după extindere. Majoritatea subiecţilor sondajului (65%) cred că extinderea va face mai dificilă luarea unor decizii la nivel comunitar. Cei mai mulţi dintre europeni (41%) consideră că deciziile comune trebuie luate cu o majoritate de voturi din partea statelor membre, deşi jumătate dintre cei intervievaţi (50%) sunt de părere că fiecare ţară membră trebuie să-şi menţină dreptul de veto pentru a-şi putea apăra interesele naţionale. Ideea unei Constituţii a UE este susţinută de 63% dintre europeni, iar 10% s-au declarat împotrivă.

Pe de altă parte, jumătate dintre cetăţenii UE cred că apartenenţa ţărilor lor la forul comunitar este un lucru bun, dar aproape două treimi din ei se tem că integrarea europeană va conduce la intensificarea traficului de droguri şi a crimei organizate. Mai mult de două treimi dintre cei chestionaţi sunt de părere că deciziile legate de politica externă, lupta împotriva terorismului, combaterea crimei organizate şi a traficului de droguri trebuie să fie luate mai degrabă la nivel comunitar decât la nivel naţional. Părerile au fost şi mai împărţite în privinţa responsabilităţilor în chestiuni legate de apărare, azil şi politica de imigraţie.

Problemele interne legate de şomaj, securitate alimentară, combaterea consumului de droguri, a sărăciei şi a excluderii sociale continuă să-i preocupe pe europeni, mai mult de patru din cinci dintre cetăţenii intervievaţi apreciind că aceste probleme trebuie să fie tratate cu prioritate de planurile de acţiune la nivel comunitar.

